Íslensk bláskel og beltisþari á Food & Fun Í dag hefst hátíðin Food & Fun í Reykjavík . Meðal rétta á veitingastaðnum Vox í tilefni hátíðarinnar er Bláskel og beltisþari úr Stykkishólmi . Símon Sturluson framkvæmdastjóri Íslenskrar bláskeljar segist vera mjög sáttur við þær viðtökur sem varan hefur fengið þær fáu vikur sem hún hefur verið á markaði og í raun sé salan að aukast með viku hverri . „ Við byrjum smátt en örugglega . Það eru miklar símhringingar og heimsóknir , en þannig finnst okkur best að koma tiltölulega óþekktri vöru eins og bláskelin er á markaðinn hér innanlands . Símon segir að jákvæð fjölmiðlaumræða undanfarið hafi einnig hjálpað mjög mikið til , en allítarleg umfjöllun var um bláskelina og beltisþarann aðra afurð fyrirtækisins í Skessuhorni nýlega . „ Við erum að selja skel á góða veitingastaði eins og Vox á Hilton Hótel Nordica , Þrjá frakka , Hótel Búðir , Langaholt , Grillið , Við tjörnina , Grand hótel , Narfeyrarstofu og svo í sælkeraverslunina Fylgifiska . Við reiknum síðan með að þegar líða tekur á vorið komi inn fleiri staðir , sérstaklega hér á Vesturlandinu . Við höfum líka verið að kynna þessum aðilum beltisþara sem er gríðarlega spennandi vara og hefur hún fengið góðar viðtökur . Beltisþarinn er hrein aukaafurð sem við hlúum að á einni af gömlu ræktunarlínunum okkar . Þetta er tandurhreinn þari sem við pökkum í loftæmdar umbúðir svo menn fá hann ferskan , “ segir Símon Sturluson .